**Războiul nimănui**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu depărtarea m-a făcut să tac,

Ci umbra ce-ntre noi a stat o vreme,

Pe borangic brodați de-același ac

Ne-am așezat c-un secol prea devreme

În lumea-n care nu e loc destul

Pentru-amândoi, atâtea vieți cu minus

Sub guri de foc și-al armelor recul

Trecând letal printr-al planetei sinus

A pus sigiliul mut peste-ntrebări

Și semnul exclamării peste buze,

Ne-au mai rămas tăceri și depărtări

Și-un ciob de cer sub ploaia de obuze.

- Pe front am fost mereu, dar în război

Învingători și-nvinși, de-aceeași parte,

Culegători de stele, amândoi,

Am pus pariu pe viață și pe moarte.

Pe tunul nostru camuflat cu flori

A-ncălecat lumina primei zile,

S-au odihnit sub pături de ninsori

Secundele acelea inutile

În care ne-am purtat ca doi străini,

Deși ne știm de vieți consecutive,

Pe linia de front un rug de spini

A înflorit din versuri emotive.

Liliana Trif Ioan Grigoraș